Ego Johannes, comes Cabilonensis, omnibus notum facio præsentes inspecturis, quod cum discordia verteretur inter dominum Landricum de Branciduno, militem, ex una parte, et ecclesiam Cluniacensem, ex alia, super quadam injuria quam idem miles proponebat et dicebat sibi ab hominibus villæ Cluniacensis illatam, tandem me et aliis probis viris mediantibus, dictus miles dictam injuriam et omnes exactiones sibi et suis inde competentes proprio juramento eclesiæ Cluniacensi et hominibus ejusdem villæ remisit et quitavit, promitens sub eodem juramento, quod per se nec per alium, Cluniacensem ecclesiam nec homines ejusdem villæ, nec res eorum de cetero inquietabit nec inquietari sustinebit. Et proinde prædicta ecclesia dicto militi XX libras Cluniacenses pro bono pacis refudit, de quibus garentum suum habuit et recepit. Et ego dictus comes, ad instantiam et preces prænominati militis, me fidejussorem ac responsalem in manu Cluniacensis ecclesiæ constitui, quod super hoc contra dictam ecclesiam et villam et res eorundem per se, nec per aliquem aliquo tempore quæstionem movebit. In cujus rei testimonium præsentibus litteris sigillum meum apposui. Actum anno Domini M. CC. XXX, mense maio.